Nog bewerings, maar Byleveld swygPiet Byleveld. Foto: Maroela Media Meer as ŉ maand nadat Maroela Media bewerings aan die lig gebring het dat oudbrig. Piet Byleveld glo die geliefdes van verskeie moordslagoffers met duisende rande ingeloop het, het Byleveld steeds nie op die bewerings teen hom reageer nie. Maroela Media het vroeër berig verskeie kliënte van Byleveld, wat Piet Byleveld Crime and Commercial Investigations (PBCCI) genader het om die dood van hul geliefdes te ondersoek, beweer hulle het duisende rande aan PBCCI betaal, maar geen resultate gekry nie. Hierdie kliënte beweer ook hulle het min of geen reaksie van PBCCI op hul e-posse, telefoonoproepe en SMS’e gekry nie. Maroela Media het ook verskeie kere probeer om kommentaar by Byleveld te kry oor die bewerings, maar het geen reaksie op enige e-posse, SMS’e of oproepe gekry nie. Nadat ŉ verslaggewer Byleveld by sy huis in Johannesburg voorgekeer het, het hy gesê hy sal by monde van sy regsverteenwoordiger op Maroela Media se navrae reageer. Scholtz Prokureurs, Byleveld se regsverteenwoordigers, was egter ook nie bereid om op die bewerings kommentaar te lewer nie. “Ons kliënt [is] nie van voorneme om homself in die pers te regverdig of enige sensasie aan die beweringe te verleen nie. Mnr. Byleveld is van opinie dat hy van blaam gesuiwer sal word sodra die beweringe in die regte forum geventileer word (sic),” het die firma in ŉ verklaring gesê. Intussen het nog kliënte van Byleveld Maroela Media gekontak en beweer hulle het dieselfde bloutjie as talle ander geloop. Een van hierdie kliënte, wat versoek het om anoniem te bly, het aan Maroela Media vertel sy suster het in September 2015 na bewering selfmoord gepleeg. Die familie was ongemaklik met die omstandighede rondom haar dood en het PBCCI genader om die saak te ondersoek. “Ek het Johannesburg toe gegaan vir sake en gereël om Byleveld daar te ontmoet. Hy het my by my kantoor kom sien, na my hele storie geluister en dadelik ingestem om dit te ondersoek,” het die man gesê. “By hierdie vergadering het hy my probeer beïndruk met sy jare se ondervinding en al die sake wat hy al suksesvol ondersoek en opgelos het. Dit het regtig gelyk asof hy iets met die saak sou kon uitrig,” het die man gesê. Volgens bewyse van betalings wat aan Maroela Media verskaf is, het die man R3 500 aan Byleveld betaal vir die eerste konsultasie en later nog R14 000 as ŉ gedeelte van die eerste fase van die ondersoek. “Ek het tydens ons eerste konsultasie gevra dat hy my net een keer ŉ maand terugvoering gee oor die ondersoek oor wat hy kon uitvind en wie hy ondervra het. Ná daardie eerste konsultasie het hulle vir my ŉ opsomming gestuur van alles waaroor ons gepraat het en wie hy gaan ondervra. Maar toe hy sy geld gekry het, het alles net doodgeloop en van daar het niks weer gebeur nie.” Die man beweer hy het talle e-posse gestuur en oproepe gemaak oor die vordering van die saak, maar het min of geen terugvoer ontvang nie. “Hulle het my een keer gekontak om nog inligting te vra, maar dit was dit,” het hy gesê. In Augustus vanjaar het die man ŉ e-pos aan PBCCI gestuur om te vra dat sy geld terugbetaal word, aangesien niks in byna ŉ jaar met die ondersoek uitgerig is nie. Hy sê sy e-pos het onbeantwoord gebly. Nog ŉ vrou het aan Maroela Media beweer sy het Byleveld R20 000 betaal om haar pa se moord te ondersoek. “Nodeloos om te sê, dit is twee jaar later en na vele oproepe en navrae is ek ook die R20 000 kwyt en het ek geen antwoorde nie,” het sy gesê. Klaarblyklik het niks ook intussen gekom van die lasteraksies wat Byleveld beweer het hy gaan instel teen mense wat die bewerings teen hom gemaak het nie. Scholtz Prokureurs het in Oktober in ŉ verklaring gesê hulle is bewus van “verskeie lasterlike bewerings” wat in Maroela Media en in Rapport gepubliseer is en dat hulle lasteraksies sal instel teen die mense wat die bewerings gemaak het. Henriette Stopforth, Chenelle Herbst en Claudio Veljkoviċ, wat almal beweer het Byleveld het hulle ingeloop en wie se bewerings op Maroela Media publiseer is, het vandeesweek bevestig hulle het nog geen korrespondensie van Byleveld of sy regspan ontvang oor die saak of sy voorneme om lasteraksies teen hulle in te stel nie. Scholtz Prokureurs het Maroela Media in Oktober versoek om nie weer vir Byleveld te nader vir kommentaar nie, maar direk met hulle te korrespondeer. Maroela Media het verlede week en vandeesweek e-posse aan die regsfirma gestuur om te versoek dat hulle op die bewerings teen Byleveld reageer en aandui of hulle steeds met die lasteraksies voortgaan soos hulle voorheen beweer het. Nadat Maroela Media geen terugvoer op hierdie e-posse ontvang het nie, het ŉ verslaggewer die regsfirma Woensdag gebel. ŉ Sekretaresse het die verslaggewer meegedeel hulle sal voor die einde van die dag op die navraag reageer, maar Maroela Media het geen terugvoer ontvang nie. Nadat die verslaggewer weer Donderdag geskakel het, het die sekretaresse gesê Scholtz Prokureurs sal ŉ brief aan Maroela Media se regspan stuur daaroor. Teen die tyd van publikasie, het Maroela Media se regspan nog nie die brief ontvang nie. Lees alle vorige berigte oor Piet Byleveld op Maroela Media.